AaB Fodbold har i dag forlænget aftalen med målmand Karim Zaza med to år.

Dermed har AaB og den stærke målmand papir på hinanden indtil 30. juni 2011, hvilket glæder sportsdirektør Lynge Jakobsen. - Gennem det seneste halvandet år har Karim for AaB været et særdeles positivt bekendtskab. Det gælder både præstationerne på banen og attituden udenfor, siger Lynge Jakobsen i en pressemeddelelse fra AaB. - Karims vindermentalitet kombineret med hans udstråling og naturlige ro har stor betydning for vores trup, tilføjer Lynge Jakobsen. Også Karim Zaza glæder sig over aftalen. - Jeg er utrolig glad for, at klubben har givet mig muligheden for at fortsætte. Aldrig har jeg på så kort tid haft så store oplevelser, og det er selvfølgelig ambitionen at fortsætte de gode resultater, så vi bevarer vores position i toppen af dansk fodbold, siger Karim Zaza. - Vi har både truppen og trænerteamet til det, og ikke mindst ser jeg frem til at fortsætte samarbejdet med vores dygtige målmandstræner Poul Buus, slutter Karim Zaza. Karim Zaza er noteret for 56 officielle kampe for AaB.